Lommelegen - Utslitt og utbrent
publisert 16. februar 2001
Jeg føler meg slapp, trett, nedfor/deprimert, sliten, føler at tiden bare raser av sted uten at jeg får med meg noenting. I min jobb som kontorsekretær føler jeg at jeg har en 2-mannsjobb, jobber vettet av meg og får ingen tilbakemelding fra sjefen. Som følger av at jeg er så sliten, orker jeg ikke ha noen sosial omgang med venner etter arbeidstid eller på fritiden. Hva er i veien med meg? Jeg orker snart ikke mer, er fortvilet og redd for at jeg skal kollapse. Det har jeg ikke tid til da meg må ta meg av min sykemeldte samboer som er høygravid og vårt felles barn på 2 år.
Sykdommer: Hørselshemmet
Det er vel egentlig ikke vanskelig å skjønne hvorfor du sliter for tiden, og jeg tror sikkert du har skjønt det selv.
Slik du beskriver tilværelsen din er du rett og slett svært sliten. Det er ingen sykdom og behøver ikke å behandles som en sykdom. Imidlertid tror jeg du må ha en liten pause, et pusterom, slik at du får litt mer tid og overskudd til å ta deg av din samboer og 2-åringen som selvfølgelig er mye viktigere enn å slite seg ut på jobb.
Kanskje du trenger en kort sykemelding for å hente deg litt inn igjen? Snakk med legen din om dette.